钦定古今图书集成/明伦汇编/官常典/第692卷 > 方征
## 钦定古今图书集成/明伦汇编/官常典/第692卷 > 方征

按《明外史》本传：“征字可久，莆田人。洪武五年，举乡试，
选入武英殿，授刑科给事中，兼齐王府录事。尝侍游
后苑，与联诗句。一日晚朝，帝问征，知有母在。次日赐
白金，驰驿归省。还改监察御史，出为怀庆知府。征志
节甚伟，遇事敢直言。居郡时，因星变求言，疏言风宪
官以激浊扬清为职，今不闻旌廉拔能，专务罗织人
罪，多征赃罚，此大患也。朝廷赏罚明信，乃能劝惩。去
年各行省以用空印罪其官吏，而河南参政安然、山
东参政朱芾俱有空印，反迁布政使，何以示劝惩？”帝
以罗织及多征赃罚者何人，令具实以闻。征指河南
佥事彭京以对，贬沁阳驿丞。十三年以事逮至京卒。